Serbia hapi katër kapituj në negociatat me BE-në 
Bashkimi Evropian i hapi Serbisë të martën katër kapituj në negociatat për anëtarësim, por paralajmëroi se përparimi varet nga normalizimi i marrëdhënieve me Kosovën.
Serbia hodhi të martën një hap të rëndësishëm përpara në përpjekjet e saj për t'u anëtarësuar në Bashkimin Evropian, duke hapur bisedimet për një sërë politikash të lidhura me mjedisin, por Beogradi u paralajmërua se përparimi në rrugën e tij evropiane ende varet nga normalizimi i marrëdhënieve me Kosovën. Vendet që duan të anëtarësohen në BE duhet t'i harmonizojnë ligjet dhe rregulloret e tyre me standardet e bllokut. Të martën, Serbia hapi katër kapituj negociatash që kanë të bëjnë me ndryshimin e klimës dhe mjedisin, energjinë, politikën e transportit dhe rrjetet e infrastrukturës trans-evropiane. Beogradi ka hapur deri tani 22 kapituj negociatash që nga fillimi i bisedimeve për anëtarësim që u hapën në vitin 2014. Kryeministrja serbe, Ana Bërnabiç, u tha gazetarëve në Bruksel se hapja e kapitujve shënon "një moment shumë të rëndësishëm për procesin e integrimit evropian". Komisionari për zgjerim i BE-së, Oliver Varhelyi, u pajtua që "Serbia po hedh një hap tjetër shumë të rëndësishëm përpara drejt anëtarësimit në Bashkimin Evropian", por theksoi se “përparimi i Serbisë në fushën e sundimit të ligjit dhe normalizimin e marrëdhënieve me Kosovën, mbetet thelbësor për ritmin e përgjithshëm të negociatave të anëtarësimit”. Serbia, e mbështetur nga aleatët e saj Rusia dhe Kina, refuzon të njohë shtetësinë e Kosovës e cila shpalli pavarësinë në vitin 2008 dhe deri tash është njohur Shtetet e Bashkuara dhe shumica e vendeve perëndimore. Bisedimet e ndërmjetësuara nga Bashkimi Evropian për normalizimin e marrëdhënieve Kosovë – Serbi, që filluan dhjetë vjet më parë, janë në vendnumërim dhe fillimi i vjeshtës u përshkua me tensione të larta ndërmjet tyre. Muajin e kaluar, shefi i politikës së Jashtme të BE-së, Josep Borrell paralajmëroi mundësinë e një takimi në nivelin më të lartë politik ndërmjet palëve, por më 7 dhjetor ai tha se parakusht është gatishmëria e të dyja palëve të pajtohen për rezultate konkrete, e cila mungon aktualisht. Kosova është e fundit në proceset integruese dhe qytetarët e saj janë të vetmit në rajonin e Ballkanit Perëndimor që nuk mund të udhëtojnë pa viza në Evropën Perëndimore, ndonëse një mundësi e tille u është premtuar vite më parë. Nga gjashtë vendet e Ballkanit Perëndimor, Mali i Zi dhe Serbia jane të vetmet që kanë hapur negociatat për anëtarësim, ndërsa Shqipëria dhe Maqedonia e Veriut janë në pritje të hapjes së tyre, por aktualisht janë peng i mospajtimeve ndërmjet Maqedonisë së Veriut dhe Bullgarisë.